KIRJALLINEN KYSYMYS P-0213/03

esittäjä(t): Elspeth Attwooll (ELDR) komissiolle

(27. tammikuuta 2003)

Aihe: Darwin Moundsin suojelu

Vuonna 1998 löydetty Darwin Mounds on ainutlaatuinen kylmien vesialueiden koralliriutta, ja se sijaitsee noin 185 kilometriä Skotlannin Cape Wrathista luoteeseen. Koralliriuttojen olemassaolo on jatkuvasti uhattuna, ja etenkin syvänmeren troolikalastus vaarantaa koralliriuttojen rakennetta. Riuttojen muodostumiseen on kulunut tuhansia vuosia, joten syvänmeren kalastus voi aiheuttaa korvaamatonta vahinkoa. On ryhdyttävä välittömästi toimiin riuttojen suojelemiseksi.

Yhdistyneen kuningaskunnan hallitus on ryhtynyt toimiin, jotta alueelle myönnetään virallisesti erityisten suojelutoimien alueen asema. Se on ilmoittanut asiasta komissiolle. Käsittelyyn on kuitenkin kulunut paljon aikaa, ja toteuttaminen voi teknisten ja oikeudellisten syiden vuoksi kestää vielä kauan. Jos edistytään nykyistä vauhtia, ja troolikalastus jatkuu, riuttaa ei ole ehkä aseman myöntämisen jälkeen enää jäljellä.

Komissio on vielä erityisten suojelutoimien alueen aseman myöntämisenkin jälkeen vastuussa yhteisen kalastuspolitiikan mukaisen kalastuksen hallinnoinnista alueella, jonka olisi kuuluttava erityisten suojelutoimien alueen hallinnointisuunnitelmaan. Olisi johdonmukaista, että komissio ryhtyy heti väliaikaisiin toimiin kalastuksen rajoittamiseksi, jotta tämä tärkeä luonnonalue turvataan. Mihin toimiin komissio on ryhtynyt erityisten suojelutoimien alueen aseman tulevan myöntämisen vuoksi, jotta tämä kiireellinen ongelma ratkaistaan ja syvänmeren troolikalastuksella ei enää aiheuteta vahinkoja?

Franz Fischlerin komission puolesta antama vastaus

(14. helmikuuta 2003)

Vaikuttaisi sopimattomalta, jos komissio puuttuisi yhteisötasolla tapauskohtaisesti joidenkin merialueiden erityissuojeluun sen vuoksi, että ne ovat mahdollisesti ehdolla osoitettaviksi tulevaisuudessa erityisten suojelutoimien alueiksi (SAC) luontotyyppidirektiivin(1) mukaisesti. Tällainen aloite olisi jopa vielä kyseenalaisempi, jos sen oikeutusta perusteltaisiin kansallisten toimien viivästymisellä teknisiin ja oikeudellisiin selvityksiin tarvittavan ajan vuoksi. Tämä ei kuitenkaan tarkoita, että asiaa ei voitaisi käsitellä yhteisötasolla prosessin muissa vaiheissa.

Koska kalastuksenhoito on tärkeää tällaisten merialueiden tulevan suojelun kannalta, Yhdistyneen kuningaskunnan virallinen ehdotus Darwin Moundsin sisällyttämisestä Natura 2000 -ohjelmaan toimii todennäköisesti tärkeänä sysäyksenä perusteltaessa tulevia hoitotoimia, joiden yhteydessä yhteisö osallistuu näiden alueiden suojeluun yhteisön toimivaltaan kuuluvien kalastuksen kaltaisten toimien muodostamalta uhalta.

Lisäksi komissio on valmis tarkastelemaan kaikkia Yhdistyneen kuningaskunnan esittämiä perusteltuja pyyntöjä, jotka voisivat oikeuttaa kiireellisiin toimenpiteisiin yhteisestä kalastuspolitiikasta annetun neuvoston asetuksen (EY) N:o 2371/2002(2) 7 artiklaan sisältyvien mahdollisuuksien pohjalta. Tällaiset komission kiireelliset toimenpiteet voivat kuitenkin kestää enintään kuusi kuukautta. (Toimenpiteiden kestoa voidaan pidentää ainoastaan yhden kerran enintään kuudella kuukaudella.)

Komissio odottaa saavansa vuodesta 2003 lähtien laajempaan eurooppalaiseen pohjaan perustuvaa tieteellistä tietoa, joka tukee myöhemmässä vaiheessa syvämerenkalastuksen hoitoa, johon mahdollisesti sisältyy paikallisten pyyntiponnistusten valvontaa tai suljettujen alueiden käyttöä koskevia ehdotuksia tai kalastuksen ympäristöön kohdistuvien vaikutusten rajoittamista edellä mainitun asetuksen 4 artiklan mukaisesti koskevia ehdotuksia.

(1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.

(2) Neuvoston asetus (EY) N:o 2371/2002, annettu 20 päivänä joulukuuta 2002, elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa, EYVL L 358, 31.12.2002.